આમ તો રોજ મારે જમવામાં ખાસ કંઈ કરવાનું રેહતું નહીં. બાજુમાં રેહતા રૂડીભાભી લગભગ રોજ કંઇક ને કંઇક આપી જ જતા. અને કોઈક દિવસ હું મારા પુરતી કઢી-ખીચડી ચડાવી લેતો. જયારે જયારે મને જે તે શહેર કે ગામે મને ખરાબ અનુભવો કરાવ્યા છે, ત્યારે ત્યારે ત્યાં વસતા લોકોએ મન જીતી લઇ એ સ્થળ વિશેના અભિપ્રાયો સમૂળગા બદલી નાંખ્યા હતા ! અને આ ગામના રૂડીભાભી – બસ આ એક જ હતા, જેમના કારણે ગામ પ્રત્યેના મારા અભિપ્રાય બદલાયા હતા. એમ તો રૂડીભાભી મારા પડોશી પણ ખરા, અને મકાનમાલિક પણ. એમના સાસુ સસરાના ગયા બાદ તેમણે અને તેમના પતિ- લાલજીએ, આ ઘર અલગ કરી ભાડે ચડાવવાનું નક્કી કર્યું, અને એ જ અરસામાં મારે અહીં ભાડુઆત તરીકે અહીં આવવાનું થયું. પણ હાથમાં પાણી લઈને કબુલ કરવા પણ તૈયાર, કે એક દિવસ પણ એમ નથી લાગ્યું કે કોઈ પારકાના ઘરમાં રહી રહ્યો છું.